ΨΗΦΙΣΜΑ(1)

για την κατάσταση στην Αγκόλα

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στην Abuja (Νιγηρία) από τις 20 έως τις 23 Μαρτίου 2000,

- έχοντας υπόψη τα προηγούμενα ψηφίσματά της για την Αγκόλα,

- έχοντας υπόψη τη δήλωση για την Αγκόλα την οποία εξέδωσε η Προεδρία, εξ ονόματος της Ευρωπαϊκής Ένωσης, στις 17 Ιανουαρίου 2000,

- έχοντας υπόψη τα ψηφίσματα του Συμβουλίου Ασφαλείας των Ηνωμένων Εθνών σχετικά με το θέμα αυτό,

- έχοντας υπόψη τα τελευταία σχετικά ψηφίσματα της ΟAE και της CDAA,

A. λαμβάνοντας υπόψη τα διαδοχικά ψηφίσματα που ενέκρινε το Συμβούλιο Ασφαλείας των Ηνωμένων Εθνών, τα οποία επιρρίπτουν στην Unita την ευθύνη για τη μη τήρηση του πρωτοκόλλου της Λουζάκα και για την υποβάθμιση της πολιτικής, στρατιωτικής και ανθρωπιστικής κατάστασης στην Αγκόλα και την καταδικάζουν,

B. διαπιστώνοντας με ανησυχία ότι η Unita συνέχισε τις στρατιωτικές της επιχειρήσεις και τις επέκτεινε σε ορισμένες συνοριακές ζώνες της Ναμίμπια και της Ζάμπια,

C. διαπιστώνοντας ότι παρά την ύπαρξη στη χώρα σημαντικών φυσικών πόρων εκ των οποίων ένα μέρος χρησιμοποιήθηκε για τη χρηματοδότηση της σύγκρουσης, ο πληθυσμός της Αγκόλας συνεχίζει να ζει σε μεγάλη αθλιότητα,

D. παρατηρώντας επίσης ότι δεν θα εξευρεθεί βιώσιμη λύση στη σύγκρουση της Αγκόλας στο βαθμό που το μαζικό λαθρεμπόριο διαμαντιών που χρηματοδοτεί η Unita θα χρησιμεύει βασικά για την αγορά των όπλων,

E. ανησυχώντας εξαιτίας του προβλήματος της απονάρκωσης και της τοποθέτησης νέων ναρκών, επιχειρήσεις που κόστισαν τη ζωή πολλών ατόμων και που οδήγησαν αρκετά άλλα άτομα σε ακρωτηριασμό, φυγή και μετακίνηση στο εσωτερικό της χώρας,

F. έχοντας υπόψη το περιεχόμενο της έκθεσης που συνέταξε ο κ. Fowler (πρόεδρος της επιτροπής των Ηνωμένων Εθνών αρμόδιας για τις κυρώσεις που επιβλήθηκαν στην Αγκόλα),

G. έχοντας υπόψη ότι μία βιώσιμη ειρήνη για το λαό της Αγκόλας διέρχεται μέσα από τον πλήρη αφοπλισμό της Unita του Jonas Savimbi και μέσα από την αυστηρή εφαρμογή των κυρώσεων που επέβαλε το Συμβούλιο Ασφαλείας των Ηνωμένων Εθνών,

H. ανησυχώντας για το θέμα της ελευθεροτυπίας στην Αγκόλα και λαμβάνοντας υπόψη τη δημόσια συζήτηση που οργάνωσε πρόσφατα το Κοινοβούλιο της Αγκόλας όσον αφορά το ζήτημα αυτό,

I. έχοντας υπόψη την ανακοίνωση που εξέδωσε πρόσφατα η κυβέρνηση της Αγκόλας όσον αφορά την ανάγκη δημιουργίας των κατάλληλων συνθηκών που θα επιτρέψουν την οργάνωση βουλευτικών και προεδρικών εκλογών το συντομότερο δυνατόν,

1. καταδικάζει αποφασιστικά τις νέες παραβιάσεις που διέπραξε η Unita και οι ηγέτες της υπό τις προσταγές του κ. Savimbi και διαπιστώνει ότι η οργάνωση αυτή δεν προχώρησε στην αποστρατικοποίησή της ούτε διευκόλυνε την επέκταση της κυβερνητικής διοίκησης στην εθνική επικράτεια αρνούμενη με τον τρόπο αυτό να υπακούσει στις προσταγές του Συμβουλίου Ασφαλείας του ΟΗΕ,

2. ζητά από τα Ηνωμένα Έθνη και την Ευρωπαϊκή Ένωση να συνεχίσουν να ασκούν διεθνείς ισχυρές πιέσεις στους ηγέτες της Unita κυρίως με την εφαρμογή και την εντατικοποίηση των κυρώσεων που αποφάσισε ο ΟΗΕ κατά της οργάνωσης αυτής,

3. ενθαρρύνει όλες τις πολιτικές δυνάμεις και τους παράγοντες της κοινωνίας των πολιτών στην Αγκόλα να συνενώσουν τις προσπάθειες τους προκειμένου να περιορίσουν τη βία και να οικοδομήσουν μία ειρηνική και δημοκρατική Αγκόλα η οποία θα αφιερώσει τη μεγαλύτερη ενέργεια της στην ευημερία του λαού της,

4. πιστεύει ότι η ειρήνη και η βελτίωση των δημοκρατικών θεσμών αποτελούν δύο βασικούς παράγοντες για την εθνική συμφιλίωση,

5. ζητά για μία ακόμη φορά τη βελτίωση του ελέγχου και της εφαρμογής των κυρώσεων κατά του εμπορίου διαμαντιών που διεξάγει η Unita και οι αφρικανοί και ευρωπαίοι έμποροι,

6. ζητά από τις αρχές της Αγκόλας να δημιουργήσουν ένα αξιόπιστο και διαφανές σύστημα πιστοποίησης των διαμαντιών,

7. καταδικάζει την αύξηση των επιχειρήσεων ναρκοθέτησης στην Αγκόλα, χώρα η οποία βρίσκεται στο επίκεντρο των προσπαθειών απονάρκωσης της Ένωσης,

8. εκτιμά το γεγονός ότι η Εθνοσυνέλευση της Αγκόλας ενέκρινε το ψήφισμα όσον αφορά τις συμφωνίες σχετικά με τη λειτουργία ενός γραφείου των Ηνωμένων Εθνών στην Αγκόλα - Bunua - ώστε να συνεχιστεί η ανθρωπιστική βοήθεια και όσον αφορά το θέμα του σεβασμού των ανθρωπίνων δικαιωμάτων στην Αγκόλα και απευθύνει έκκληση προς την κυβέρνηση της Αγκόλα να διευκολύνει τη λειτουργία του γραφείου αυτού,

9. ζητά από την κυβέρνηση της Αγκόλας και από κάθε ενδιαφερόμενη αρχή να συνεργαστεί πλήρως με τον ΟΗΕ και τις ανθρωπιστικές οργανώσεις που προσπαθούν να προσφέρουν βοήθεια σε όσους Αγκολέζους τη χρειάζονται,

10. ζητά από τα κράτη μέλη της Ευρωπαϊκής Ένωσης και από όλες τις χώρες γενικά να ενισχύσουν επειγόντως την ανθρωπιστική βοήθεια προς την Αγκόλα όπως ζήτησε ο Γενικός Γραμματέας του Οργανισμού Ηνωμένων Εθνών,

11. εκφράζει την ικανοποίησή της για τη δημόσια συζήτηση που οργανώθηκε πρόσφατα στους κόλπους της αγκολέζικης εθνοσυνέλευσης όσον αφορά το θέμα της ελευθερίας έκφρασης και της ελευθεροτυπίας στην Αγκόλα και απευθύνει έκκληση προς την κυβέρνηση της Αγκόλας να βελτιώσει τις συνθήκες άσκησης της ελευθεροτυπίας στη χώρα,

12. ενθαρρύνει την κυβέρνηση να συνεχίσει τις χρηματοπιστωτικές, οικονομικές και νομοθετικές προσπάθειες της προκειμένου να ενισχυθεί η δημοκρατία, το κράτος δικαίου η διαφάνεια και η ορθή διαχείριση,

13. εκφράζει την ικανοποίησή της για την πρόσφατη ανακοίνωση του προέδρου της Δημοκρατίας της Αγκόλας σχετικά με το θέμα της διοργάνωσης βουλευτικών και προεδρικών εκλογών,

14. αναθέτει στους Συμπροέδρούς της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή, στην Οργάνωση Αφρικανικής Ενότητας και στην κυβέρνηση της Αγκόλας.

(1) Εγκρίθηκε από τη Συνέλευση Ίσης Εκπροσώπησης ΑΚΕ-ΕΕ στις 23 Μαρτίου 2000 στην Abuja (Νιγηρία).